Predkladacia správa

Návrh zákona, ktorým sa mení a dopĺňa zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a o zmene a doplnení niektorých zákonov predkladajú na rokovanie Legislatívnej rady vlády Slovenskej republiky podpredseda vlády pre vedomostnú spoločnosť, európske záležitosti, ľudské práva a menšiny, minister financií, minister výstavby a regionálneho rozvoja a minister pôdohospodárstva ako iniciatívny návrh.
            Cieľom navrhovanej novely zákona je upraviť ustanovenia platného zákona č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z.  na základe podnetov z praxe. Navrhovanými zmenami sa vstupuje do ustanovení platného zákona, ktoré sa týkajú operačných programov v oblasti dopravy, zamestnanosti a sociálnej inklúzie, rybného hospodárstva alebo operačného programu Interact. Upravujú sa ustanovenia v oblasti finančného riadenia poskytovania pomoci a podpory. Navrhovaná novela zákona dopĺňa do platného zákona ustanovenia týkajúce sa výkonu kontroly projektu riadiacim orgánom a to na základe čl. 60 nariadenia Rady (ES) č. 1083/2006 a  čl. 13 nariadenia Rady (ES) č.1828/2006.
Na predkladanú novelu zákona č. 528/2008 Z. z. nadväzuje návrh novely zákona, ktorým sa mení a dopĺňa zákon č. 502/2001 Z. z. o finančnej kontrole a vnútornom audite a o zmene a doplnení niektorých zákonov v znení neskorších predpisov, a to z dôvodu potreby zapojiť do výkonu vládneho auditu inú právnickú osobu. 
Materiál bol predmetom medzirezortného pripomienkového konania, jeho výsledky sú uvedené vo vyhodnotení pripomienkového konania, ktoré je súčasťou predkladaného materiálu. 

K návrhu zákona sa uskutočnilo rozporové konanie, na ktorom sa nepodarilo odstrániť rozpor s Ministerstvom práce, sociálnych vecí a rodiny Slovenskej republiky. Rozpor sa týka navrhovaného § 27a, má však vecný charakter. 
Predkladaný návrh zákona je v súlade s ústavou, ústavnými zákonmi, medzinárodnými zmluvami, ktorými je Slovenská republika viazaná, a ostatnými zákonmi.
Predkladaný návrh zákona nebude mať dopad na štátny rozpočet, rozpočty obcí a rozpočty vyšších územných celkov. Návrh nebude mať priamy finančný, ekonomický a environmentálny dopad, vplyv na zamestnanosť a podnikateľské prostredie.